Document ID: 32014R0945

IZVEDBENA UREDBA KOMISIJE (EU) št. 945/2014
z dne 4. septembra 2014
o določitvi izvedbenih tehničnih standardov v zvezi z zadevnimi ustrezno razpršenimi indeksi v skladu z Uredbo (EU) št. 575/2013 Evropskega parlamenta in Sveta
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (1) in zlasti tretjega pododstavka člena 344(1) Uredbe,
ob upoštevanju naslednjega:
(1)
V skladu s členom 344(4) Uredbe (EU) št. 575/2013 ni treba upoštevati posebnega tveganja terminske pogodbe na delniške indekse, ki bi se v skladu z navedenim členom obravnavala kot posamezen lastniški instrument, če se z zadevnim delniškim indeksom trguje na borzi in predstavlja zadevni ustrezno razpršen indeks.
(2)
Kadar je terminska pogodba na delniške indekse, s katerimi se trguje na borzi, ustrezno razpršena, se lahko predvideva, da takšen delniški indeks ne predstavlja posebnega tveganja. To se zgodi v primeru, ko indeks zajema vsaj 20 lastniških instrumentov, noben posamezen lastniški instrument v njih ne predstavlja več kot 25 % celotnega indeksa in 10 % največjih lastniških instrumentov (število lastniških instrumentov, zaokroženo navzgor na najbližje naravno število) predstavlja manj kot 60 % celotnega indeksa. Poleg tega mora indeks zajemati lastniške instrumente z vsaj enega nacionalnega trga in iz vsaj štirih panog, med njimi nafta in plin, osnovni materiali, industrijski izdelki, potrošniško blago, zdravstveno varstvo, potrošniške storitve, telekomunikacije, oskrba, finance in tehnologija.
(3)
Glede na to, da se člen 344(4) Uredbe (EU) št. 575/2013 nanaša na „zadevne“ primerne indekse, so bili samo tisti delniški indeksi, ki so relevantni za finančne institucije v Uniji, ocenjeni v skladu z merili za določanje primernih delniških indeksov.
(4)
Ta uredba temelji na osnutkih izvedbenih tehničnih standardov, ki jih je Komisiji predložil Evropski bančni organ.
(5)
Evropski bančni organ je opravil odprta javna posvetovanja o osnutkih izvedbenih tehničnih standardov, na katerih temelji ta uredba, analiziral morebitne z njimi povezane stroške in koristi ter zaprosil za mnenje interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta (2) -
SPREJELA NASLEDNJO UREDBO:
Člen 1
Delniški indeksi za namene člena 344 Uredbe (EU) št. 575/2013
Seznam delniških indeksov, za katere so na voljo obravnave iz drugega stavka člena 344(4) Uredbe (EU) št. 575/2013, je naveden v Prilogi.
Člen 2
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 4. septembra 2014

Labels: 2
3